
Návrh uznesenia
k návrhu Dodatku č. 1, ktorým sa mení a dopĺňa Organizačný poriadok Mestskej polície mesta Trnava
Mestské zastupiteľstvo mesta Trnava po prerokovaní:
Schvaľuje
Dodatok č. 1, ktorým sa mení a dopĺňa Organizačný poriadok Mestskej polície mesta Trnava 
Termín: 15. február 2026

Dôvodová správa
Potreba schválenia dodatku Organizačného poriadku mestskej polície (ďalej len „organizačný poriadok“), ktorý na základe § 4 zákona č. 564/1991 Zb. o obecnej polícii v znení neskorších predpisov schvaľuje mestské zastupiteľstvo, vyplýva z potreby efektívneho plnenia úloh mestskej polície v oblasti prejednávania správnych deliktov držiteľov vozidiel (tzv. objektívna zodpovednosť).
V zmysle § 139a odsek 7 zákona č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov ukladajú obce držiteľom vozidiel pokuty za správne delikty držiteľom vozidiel, ktorých skutková podstata spočíva v porušení pravidiel zákazu zastavenia a státia.
Agendu prejednávania správnych deliktov držiteľov vozidiel zabezpečujú primátorom mesta poverení referenti útvaru Mestskej polície mesta Trnava (ďalej len „MsP“) zaradení na Referát priestupkov a správnych deliktov.
Referát priestupkov a správnych deliktov je organizačná časť útvaru MsP, ktorá zabezpečuje komplexné spracovanie agend a činností najmä v oblastiach: 
objasňovanie  a prejednávanie priestupkov, v prípade ak nie je účelné a efektívne zabezpečiť objasňovanie a prejednávanie priestupkov príslušníkmi stálej a hliadkovej služby alebo dopravnej a parkovacej služby,
· v prípade ak tak rozhodne primátor mesta, správne konanie o priestupkoch, ktoré na základe všeobecne záväzných predpisov prejednáva mesto,
· v prípade ak tak rozhodne primátor mesta, správne konanie vo veci správnych deliktov držiteľov vozidiel (objektívna zodpovednosť),
· výkon rozhodnutia vo veci neuhradených pohľadávok vyplývajúcich z konaní o priestupkoch a správnych deliktoch,
· metodická činnosť v oblasti zisťovania, dokumentovania a objasňovania priestupkov a správnych deliktov,
· výkon stálej a hliadkovej služby alebo dopravnej a parkovacej služby v prípade zvýšenej potreby plnenia úloh týchto služieb.
Pre predmetný referát je organizačným poriadkom stanovených 6 pracovných pozícií – referent.
Agenda správnych konaní vo veci správnych deliktov držiteľov vozidiel (objektívna zodpovednosť) od roku mesiaca júl 2024, kedy mestské zastupiteľstvo schválilo organizačný poriadok, významným spôsobom vzrástla. Kým v roku 2024 bolo vydaných v správnom konaní 2370 rozkazov o uložení pokuty v roku 2025 bolo takýchto rozkazov vydaných 4805 (nárast + 2435).
Nárast agendy správnych konaní vo veci správnych deliktov držiteľov vozidiel je spôsobený skutočnosťou, že na základe upozornenia Okresnej prokuratúry v Trnave z 29.7.2025 došlo k zásadnej zmene vo forme vyvodzovania zodpovednosti za porušovania pravidiel cestnej premávky. Obsahom upozornenia prokuratúry je totiž právny názor, ktorý výrazným spôsobom limituje možnosti vyvodzovania zodpovednosti za porušovanie pravidiel cestnej premávky voči vodičovi vozidla v zmysle zákona č. 372/1990 Zb. o priestupkoch v znení neskorších predpisov formou blokového konania. Následkom implementácie právneho názoru prokuratúry, Mestská polícia mesta Trnava pristúpila od septembra roku 2025 k uprednostňovaniu vyvodzovania zodpovednosti za porušovanie pravidiel cestnej premávky formou objektívnej zodpovednosti (voči držiteľovi vozidla) na úkor subjektívnej zodpovednosti (voči vodičovi vozidla). Pre porovnanie, v mesiacoch september až december roku 2024 bolo uložených 4402 pokút v blokovom konaní za priestupky proti bezpečnosti a plynulosti cestnej premávky, kým v mesiacoch september až december roku 2025 to bolo 1694 pokút (pokles subjektívna zodpovednosť - 2708). A naopak, v mesiacoch september až december roku 2024 bolo uložených 798 pokút za správne delikty držiteľov vozidiel, kým v mesiacoch september až december roku 2025 to bolo 2926 pokút (nárast objektívna zodpovednosť + 2128). Nárast počtu vydaných rozkazov za správne delikty držiteľov vozidiel znamená aj nárast agendy súvisiacej s počtom podaných odporov proti vydaným rozkazom.
Následkom uvedeného sa poverení referenti Referátu priestupkov a správnych deliktov v súčasnom počte nedokážu dostatočne efektívne a bezodkladne vysporiadať s množstvom porušení pravidiel cestnej premávky, ktoré v uliciach mesta denne zisťujú a evidujú príslušníci MsP zaradení do dopravnej a parkovacej služby hliadkovej služby a to napriek organizačným a informačno - technologickým opatreniam vedúcim k vyššej efektivite činnosti.
Ďalej je na mieste uviesť, že v legislatívnom procese je navrhovaná zmena zákona č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov, na základe ktorej sa dá očakávať, že obce budú príslušné k ukladaniu pokút za ďalšie správne delikty držiteľov vozidiel a to najmä také, ktoré sú spáchané porušením rýchlosti jazdy vozidiel. Takáto legislatívna zmena spolu s avizovanou ambíciou Mesta Trnava aktívne sa podieľať na dohľade cestnej premávky vyvodzovaním zodpovednosti za nedodržiavanie rýchlosti jazdy, predpokladá ďalší výrazný nárast agendy správnych deliktov držiteľov vozidiel.
Z vyššie uvedených dôvodov návrh dodatku č. 1 organizačného poriadku obsahuje zvýšenie počtu pracovných pozícií referentov Referátu priestupkov a správnych deliktov na 15 referentov.
K nárastu počtu referentov realizujúcich agendu správnych deliktov držiteľov vozidiel nedôjde „skokovo“ ale postupne, v závislosti od postupného nárastu počtu zistených porušení pravidiel cestnej premávky a potreby túto agendu zabezpečovať.
Dodatok č. 1,
ktorým sa mení a dopĺňa Organizačný poriadok  Mestskej polície mesta Trnava
Mestské zastupiteľstvo mesta Trnava, na základe samostatnej pôsobnosti podľa  článku 67 Ústavy Slovenskej republiky a podľa § 4 zákona č. 564/1991 Zb. o obecnej polícii v znení neskorších predpisov vydáva tento Dodatok č. 1, ktorým sa mení a dopĺňa Organizačný poriadok Mestskej polície mesta Trnava.
Článok 1
Pozmeňujúce a doplňujúce ustanovenie
V článku 8 Referát priestupkov a správnych deliktov sa v odseku 2 nahrádza číslo 6 číslom 15.
Článok 2
Účinnosť
Tento Dodatok č. 1, ktorým sa mení a dopĺňa Organizačný poriadok Mestskej polície mesta Trnava nadobúda účinnosť dňa 15. februára 2026.

